བད་ཀན་ཟ་ཁུ་ནད་ཀྱི་སྤྱི་རྟགས་ལ་རྒྱུད་ལས།དེ་རྟགས་མངོན་ཚུལ་མལ་སྟན་གཉིད་ལ་རྩི།།རྔུལ་མང་དྲི་མནམ་སྐྲ་དང་སེན་མོ་རིང་།།ཁ་མངར་གྲེ་བ་རྐན་སྐམས་བསིལ་ལ་རྩི།།མཐིལ་བཞི་ཚ་ཞིང་གཅིན་མདོག་རྙོག་ཅན་འབྱུང་།།གཅིན་གྱི་ཤུལ་དུ་སྦྲང་མའི་ཚོགས་ཀུན་འདུ།།མངོན་ཚུལ་མི་གསལ་མདོག་ལ་ངེས་མ་ཡིན།།ཞེས་གསུང་བ་ལྟར་མལ་གོས་དང་སྟན་དང་གཉིད་ལོག་པ་བཅས་ལ་དགའ་བ་དང་རྔུལ་ཆུ་མང་བ།ལུས་དྲི་མནན་པ།སྐྲ་དང་སེན་མོ་བུད་པ།ཁ་མངར་བ།གྲེ་བ་དང་རྐན་སྐམས་པ།བསིལ་ལ་དགའ་བ།རྐང་ལག་གི་མཐིལ་བཞི་ལ་ཚ་བ་ལངས་པ།གཅིན་གྱི་མདོག་རྙོག་མ་ཅན་དུ་འབྱུང་བ།ཁྱད་པར་དུ་གཅིན་བཏང་ཤུལ་སྦྲང་མའི་ཚོགས་མང་བོ་འཁོར་འོང་བ་སོགས་ཀྱི་རྟགས་དང་ལྡན་ན་གཅིན་སྙིའི་ནད་ཡིན་ནོ།།